
בבית הדין הצבאי לערעורים
בפני:

תא"ל       נועה         זומר    –   המשנה לנשיאה
                              
בעניין:

התובע הצבאי הראשי – המערער (ע"י ב"כ, סרן קשת יוסף)

נ ג ד

X/XXXXXXX סמ"ר א' ד' א' – המשיב (ע"י ב"כ, סרן רם לוי)

ערעור על החלטה של בית הדין הצבאי המחוזי במחוז שיפוטי הדרום שניתן בתיק דרום ת"פ 17055-06-26 (סא"ל סבסטיאן אוסובסקי – שופט) ביום 11.10.2026. ערעור התביעה התקבל.

ה ח ל ט ה
ערעור התביעה מתקבל. לתנאים המגבילים שנקבעו בהחלטתו של בית הדין קמא מיום 5 באוקטובר 2026, והוארכו מיום 11 באוקטובר 2026, יתווסף תנאי נוסף ולפיו על המשיב לשהות במעצר בית מלא, משך כל שעות היממה, בפיקוח אחד לפחות מן המפקחים שאישר בית הדין קמא בהחלטה מיום 5 באוקטובר 2026.
תוקפם של כלל התנאים המגבילים – עד תום ההליכים המשפטיים בעניינו של המשיב.                                                                                                              נימוקים להחלטה יינתנו בנפרד.
              ________________________  
             תא"ל               נועה               זומר                       המשנה לנשיאת בית הדין הצבאי
            ל      ע     ר     ע     ו       ר     י    ם
נימוקי החלטה


1. ביום 12 באוקטובר 2026 קיבלתי את ערעור התביעה והוריתי כי לתנאים המגבילים שבהם שוחרר המשיב, סמ"ר א' ד' א', יתווסף תנאי של מעצר בית מלא, עד תום ההליכים המשפטיים בעניינו, בפיקוחם של המפקחים שאושרו בהחלטה קודמת של בית הדין קמא. להלן נימוקי ההחלטה.

כתב האישום והחלטת בית הדין קמא
2. כתב האישום מייחס למשיב עבירות של המתה בקלות דעת, לפי סעיף 301ג לחוק העונשין, התשל"ז - 1977, ושל התנהגות שאינה הולמת, לפי סעיף 130 לחוק השיפוט הצבאי, התשט"ו - 1955. כפי שנכתב שם, ביום 5 ביוני 2026 ובימים שקדמו לו, בנוסף לתפקידו כסמל מחלקת החפ"ק של מח"ט גבעתי, מילא המשיב את מקומו של מפקד המחלקה, אשר לא שהה בשטח הלחימה. משכך, היה המשיב מפקדם של הלוחמים במחלקה, ובכללם המנוח, סמל א' י' ז"ל. 
3. עוד קודם לכן, במהלך חודש מאי 2026, ולצורך התמודדות עם איום רחפני הנפץ בתמרון הקרקעי בדרום לבנון, החלה בצה"ל הטמעתו של כלי נשק חדש, מסוג רובה ציד חצי-אוטומטי (להלן: הנשק). נשק זה מצויד בכדורי תחמושת ובהם כדוריות מתכת המתפצלות לאחר הירי, ואשר נועדו להפיל רחפנים המצויים בתנועה. תפעולו של הנשק שונה מאופן התפעול של כלי נשק אישיים, דוגמת רוס"ר 4-M, שאותו נושא המשיב בשגרה. נשיאתו של הנשק וכל פעולה בו מחייבת הכשרה ייעודית מטעם מערך הירי בצה"ל. ההסמכה כוללת למידה עיונית על מנגנון התפעול של כלי הנשק, וביצועם של תרגילי ירי בנשק, במטווח ייעודי. ביום 24 במאי 2026 נערכה הסמכה כזו ללוחמים מיחידות שונות. מטעם יחידתו של המשיב, השתתפו בה המנוח וחייל נוסף ועברו אותה בהצלחה. הנשק נופק למחלקה, והוגדר כציוד ייעודי, המוקצה למנוח ולחייל הנוסף בלבד. מלבדם, לא הוסמכו חיילים אחרים מן היחידה, ובכללם המשיב, ומשכך נטען כי אסור היה לו לשאת את הנשק, או לבצע בו כל פעולה אחרת.
4. בשעות הערב של ה-3 ביוני 2026 כתב המשיב לרס"ן יהונתן, מפקד החפ"ק, ושאל אותו האם הוכנס רובה ציד לשטח הלחימה, ואם כן, היכן הוא. בחלוף מספר דקות השיב לו הקצין: "כן, במחסן, אבל רק מי שמוסמך מאושר לו, ושלא יאבד".
5. ביום 5 ביוני 2026, בשעה 12:30 לערך, בזמן מנוחה מפעילות מבצעית, שהו המנוח ושלושה חיילים נוספים בסלון המבנה שהוקצה למחלקה, בכפר זוטר א-שרקיה בדרום לבנון. המנוח שכב על ספה ואחז במחשב לוח ("טאבלט"). הנשק הונח בקרבתו. החיילים הנוספים עסקו באותה עת בתפילה ובלימוד. נטען, כי בשלב מסוים, הגיע המשיב לסלון ונטל את הנשק לידיו. אז, בלי שנתן דעתו למצב הנצרה, כיוון המשיב את הנשק כלפי מעלה, דרך אותו וסחט את ההדק - ובעקבות כך לא נורה קליע מן הנשק או נפלט כדור מבית הבליעה. אגב הפעולות שביצע המשיב בנשק, שוחחו המשיב והמנוח בנוגע לאופן הפעלתו, ובכלל זאת דריכתו, של הנשק. תוך כדי השיחה, אחז המשיב את הנשק בגובה מותניו, דרך אותו פעם נוספת, ומבלי שכיוון את הנשק בדרך כלשהי, סחט את ההדק בשעה שהקנה הופנה לעברו של המנוח, ונצרת הנשק הייתה פתוחה. כתוצאה מכך, נורה כדור שהכיל כדוריות ברזל רבות. המנוח נפגע בראשו, והירי הביא למותו. 
6. המשיב נעצר ביום 5 ביוני 2026 בשעות הערב, ומעצרו הוארך מעת לעת לצרכי חקירה. כתב האישום הוגש ביום 22 ביולי 2026. ביום 2 בספטמבר 2026, לאחר שהמשיב פוטר משירות ביטחון בגין תסמונת פוסט טראומטית, התבקשה, על דעת הצדדים, הכנתו של תסקיר מעצר. ביום 1 באוקטובר 2026 העריך שירות המבחן כי לא נשקף מן המשיב סיכון, וכי בני משפחתו מתאימים לשמש כ"מפקחים, מלווים ותומכים בתקופה מורכבת זו". משכך, הומלץ על שחרורו למגורים בבית המשפחה, ללא מגבלה על תנועתו, אלא רק בצירוף המלצה כי ישהה בליווי מי ממפקחיו, בבית ומחוצה לו. עוד הומלץ לקבוע צו פיקוח מעצר בשירות המבחן למשך ששה חודשים, שבמהלכו ייערכו עם המשיב שיחות פרטניות קבועות, ובהמשך ישולב בקבוצה טיפולית המיועדת למעורבים בגרימת מוות בתאונות, בדרגות רשלנות שונות. המשיב הביע רצון ומחויבות להשתלב בתוכנית המוצעת ולקיים את הקשר עם שירות המבחן. צוין, כי במסגרת פיקוח המעצר, יעקוב שירות המבחן גם אחר התמדתו וצרכיו בהקשר הפסיכיאטרי, כאשר בהמשך, בהתאם ליציבות ובשלות להשתלבות תעסוקתית, ניתן יהיה לשקול את שינוי התנאים.
7. בדיון ביום 5 באוקטובר 2026 עתרו הצדדים, בהסכמה, לשחרורו של המשיב ממעצר בתנאים הבאים: פיקוח על ידי אחד מחמשת המפקחים שהוצעו; איסור החזקת נשק או נשיאתו במקום מגוריו של המשיב, על ידי המשיב עצמו או המפקחים; התחייבות של המשיב להתייצב לכל הדיונים בעניינו; ערבון כספי בסך 5,000 ש"ח; ערבות עצמית וערבות צד ג' בסך 10,000 ש"ח ו-20,000 ש"ח בהתאמה; איסור יציאה מן הארץ ואיסור יצירת קשר עם עדי התביעה. הצדדים נותרו חלוקים ביחס לתנאי נוסף - בדבר איסור יציאה ממקום המגורים במשך כל היממה (כעתירת התביעה), או ללא תנאי כאמור (ולכל היותר מעצר בית לילי בלבד), כעתירת ההגנה.
8. בהחלטתו, ציין בית הדין קמא הנכבד כי אין מחלוקת ממשית בין הצדדים בדבר קיומן של ראיות לכאורה להוכחת המיוחס למשיב. נקבע, כי חומר החקירה מעלה "תמונה מורכבת ביחס למצופה ממפקד הנתקל בכלי נשק חדש", שלגביו קיים ספק אם נפרק, אם לאו. מורכבות דומה צוינה ביחס "להצדקה המבצעית שלפיה 'טבעי' שהמפקד ילמד כיצד לתפעל נשק שבשימוש המחלקה", גם אם לא הוסמך לשימוש בו, וזאת מכוח אחריותו לוודא כי כלי הנשק כולם פרוקים ובטוחים. אף ביחס למקום הפריקה מסרו חלק מן המפקדים כי חל איסור לעשות כן בתוך המבנה, אך הובעה גם דעה כי בתנאי לחימה, ובשל איום הרחפנים, אין לצאת מן המבנה שלא לצורך, וניתן לפרוק את הנשק בתוך המבנה, ובלבד שהנשק מכוון אל מחוצה לו. מכאן, כי המציאות הפיקודית והמבצעית שבה פעל המשיב לא הייתה סטרילית, והתמונה המצטיירת "אינה של נטילת נשק ללא כל תכלית עניינית כלשהי - גם אם שגויה". נקודת המוצא, כפי שנקבע, לא הייתה רצונו של המשיב "לבצע 'משחק בנשק' במובנו המובהק או התרברבות גרידא, אלא נע בין הנחה שגויה שלפיה הפעולה נדרשת לשמירה על בטיחות הכוח תוך וידוא פריקת הנשק (שהסתבר שאכן היה טעון) - כטענת [המשיב] בחקירתו, או המשך 'למידה' על תפעולו מתוקף תפקידו - ממלא מקום מפקד המחלקה". לצד האמור, נקבע כי חזקת המסוכנות הסטטוטורית, לאור העבירה המיוחסת למשיב והפעולות שביצע לכאורה בנשק, אינה נסתרת, שכן המשיב נטל לידיו נשק שלא הוסמך להפעילו; דרך אותו; ולחץ על ההדק פעמיים, מבלי לוודא את מצב הנצרה, את הימצאותה של תחמושת בנשק ואת כיוון הקנה. בהמשך, ביצע פעולות בנשק כאשר הוא מוחזק בגובה מותניו וקנהו מופנה לעבר המנוח. צוין, כי שרשרת הפעולות, גם אם נבעה מחוסר זהירות, יצרה סיכון ממשי וחריף לשלומם ולחייהם של הנוכחים במבנה - והתממשותו של הסיכון, בתוצאה הקשה ביותר של מות המנוח, מחזקת את המסקנה בדבר מסוכנות, סטטוטורית וקונקרטית, הנשקפת מן המשיב. לכך מתווספת גם עילת המעצר הצבאית הייחודית, גם אם זו נחלשה משמעותית עקב פיטוריו משירות ביטחון. 
9. בבחינה, האם ניתן להשיג את מטרות המעצר בדרך שפגיעתה בחירות פחותה, בחן בית הדין קמא האם המגבלה המבוקשת על חירותו של המשיב, בדמות מעצר הבית, מקיימת קשר רציונלי וישיר עם מקור הסיכון שאותו היא נועדה למנוע (ע"מ 1/22 רס"ל רפופורט קול נ' התובע הצבאי הראשי, פסקה 25 (2022)). נקבע, כי לאור הנסיבות המבצעיות הייחודיות של ביצוע העבירה הנטענת, "שאינן כרוכות בהתנהגות אלימה או פורצת חוק"; ולאור כך שהמשיב אינו משרת עוד בצה"ל, אינו נושא באחריות פיקודית ואינו נגיש עוד לכלי נשק - די בתנאים שהציע שירות המבחן בתסקיר כדי לתת מענה לסיכון הנשקף ממנו. להתרשמותו החיובית של שירות המבחן מן המשיב, ולהתרשמותו הבלתי אמצעית של בית הדין מן המפקחים שהוצעו, נוסף שיקול נוסף, גם אם לא מכריע, של עמדת משפחתו של המנוח, כפי שעלתה מתסקיר המעצר (שם מסר המשיב, כי הוריו של המנוח הגיעו לדיון בבית הדין ותמכו בו). צוין, כי בעמדה זו יש כדי ללמד על נסיבות האירוע, על אופיו של המשיב ועל "האופן שבו נתפסת אחריותו על ידי מי שנפגעו באופן הישיר והעמוק ביותר ממעשיו". צוין, כי לאור מצבו הנפשי של המשיב, הנושא עימו תחושות קשות של אשמה, כאב וצער, ופוטר כאמור על רקע תסמינים פוסט טראומטיים משמעותיים - אין זה מובן מאליו כי הגבלת חירותו תתרום להפחתת המסוכנות. אדרבה, "קיים טעם בטענה כי בידוד נוסף והמשך מגבלות תנועה רחבות עלולים דווקא להקשות על תהליך השיקום, להעמיק את העיסוק הכפייתי באירוע ולהחמיר את מצוקתו הנפשית".
10. בשים לב לכל אלה, ולפרק הזמן הממושך שבו היה המשיב עצור, היוצר "חיץ ממשי בין מכלול התנאים שהולידו את הסיכון לבין המציאות שבה מצוי [המשיב] כיום", מצא בית הדין קמא כי ניתן להשיג את מטרות המעצר בתנאים הנזכרים לעיל, ללא כל מגבלה של מעצר בית. המשיב הועמד בפיקוח של שירות המבחן, למשך ששה חודשים, ונקבע כי ימלא אחר הוראותיו, בהתאם לתוכנית הפיקוח שתגובש בעניינו.
11. התביעה לא השלימה עם החלטה זו ומכאן הערעור.

טענות התביעה בערעור
12. התביעה אינה חולקת על כי התוצאה הקטלנית לא נגרמה ממשחק בנשק. עם זאת, הטעימה כי אין כל קשר בין פעולותיו של המשיב, שהיו אסורות בתכלית, לבין כללי בטיחות בסיסיים. נטען, כי גם אם תאומץ גרסתו של המשיב, שאיננה מוסכמת על התביעה, ולפיה ביקש לפרוק את הנשק - הרי שעמדו לרשותו דרכים שונות ובטוחות יותר לעשות כן. בראש ובראשונה היה עליו לוודא עם המנוח, שהיה מוסמך להשתמש בנשק, כי הנשק אכן פרוק. לכל היותר, היה על המשיב לבקש ממנו לשוב ולפרוק את הנשק - ובוודאי לא לעשות כן בעצמו, דקות ספורות לאחר שהקיץ משינה, בדרך של דריכה ונקירה, פעמיים, בחלל סגור, ובקרבת חיילים נוספים, מבלי לבדוק אפילו אם מוזנת תחמושת בנשק, וכאשר קנה הנשק מופנה בפעם השנייה לעבר המנוח. האחרון היה בסיור בערב שקדם לאירוע, וסמל הסיור, סמ"ר כוכבי, מסר בחקירתו כי בסיומו, אכן לא פרק את הנשק בעצמו, אלא ביקש מן המנוח לעשות כן. 
13. נטען, כי אין המדובר ברשלנות בלבד, אלא כי מודעותו לכאורה של המשיב, לסיכון הנשקף ממעשיו, על רקע ההסמכה הנדרשת לתפעול הנשק - כפי שהודגשה בפניו על ידי מפקדו, יומיים לפני האירוע - עולה בבירור מחומר הראיות (לעניין זה, הודגש כי כלל המפקדים מסרו בחקירתם כי אכן נדרשת הסמכה רשמית לשימוש בנשק, וכי גם ה"הסמכה המבצעית" שעליה העיד מפקד המחלקה עסקה בחייל שהוסמך, כבר בטירונות, לשימוש במטול). הוטעם, כי לא היו כל תנאי לחץ או נחיצות מבצעית, שהצדיקו חריגה כה חריפה מכללי הבטיחות, וכי לא עלה בידי המשיב - הטוען, בכל האמרות שנגבו ממנו, כי אין כל פסול במעשיו – להסביר מדוע במקרה נטען כזה, של חיים ומוות, לא פנה למפקדיו. משכך, ניתן לשיטת התביעה ללמוד על היעדר מניע לגיטימי בבסיס החלטתו של המשיב ליטול את הנשק מלכתחילה, ועל המסוכנות הקונקרטית שנשקפת ממנו. אשר לעילת המעצר הצבאית הייחודית, אף אם קהתה לאור פיטוריו משירות, הרי שלאור פגיעתו החמורה לכאורה של המשיב במשמעת הצבאית, כמפקד כוח שחייליו נושאים את עיניהם אליו (ואף הגיעו לתמוך בו בדיונים), שחרורו ממעצר ללא כל מגבלת חירות עלול לשדר מסר מוטעה ולעודד תרבות לקויה ביחס לבטיחות בנשק.
14. הודגש, כי החלטתו של בית הדין לאמץ את המלצותיו של שירות המבחן, אשר התרשם כי אין נשקפת מן המשיב מסוכנות כלל - חותרת תחת קביעתו-שלו, בדבר קיומה של מסוכנות סטטוטורית, שלא נסתרה, ושל מסוכנות קונקרטית. בהחלטת בית הדין לא נקבע כל תנאי הולם ואפקטיבי להפגת המסוכנות כאמור, מייד לאחר שחרורו של המשיב ממעצר, ולשם כך אין די בהרחקתו מכלי נשק. נטען עוד, כי תנאי של מעצר בית מלא אינו סותר את שילובו בתוכנית שנועדה להיטיב את מצבו הנפשי, וכי התביעה תשקול כל בקשה מתאימה שתוגש לבית הדין כדי לאפשר את הגעתו של המשיב לטיפול ואת התמדתו בו.
15. לבסוף, צוין כי אף שבתחילת ההליך, ובסיום השבעה על מותו של המנוח, ביקשה משפחתו לשחרר את המשיב ממעצר - הרי שביום 27 בספטמבר 2026 הודיעה, באמצעות באת כוחה, כי היא מתנגדת לנקיטתה של חלופת מעצר כלשהי בעניינו, שתהיה מבחינתה בלתי נסבלת ותפגע בה ברמה האישית.
16. התביעה ביקשה אפוא להתערב בהחלטתו של בית הדין קמא, ולהוסיף לתנאי שחרורו של המשיב הוראה על מעצר בית מלא.

עמדת ההגנה
17. ההגנה הדגישה, כי משעה שמוסכם על התביעה שאין מדובר במשחק בנשק, ולא עלה מניע בלתי כשר אחר של המשיב לשימוש בו - הרי שמדובר לכאורה במניע כשר, וברשלנות בלבד, שהמסוכנות העולה ממנה היא נמוכה ביותר ואיננה קונקרטית. הוטעם, כי המשיב, חייל חובה באותה עת, הוגדר כממלא מקומו של מפקד המחלקה, והיה אמון על בטיחות החיילים ועל בטיחות כלי הנשק. על רקע זה, ביצע את המיוחס לו - ומפקד החפ"ק, רס"ן יהונתן, אף מסר במצ"ח כי כמפקד, היה חותר גם הוא לבדוק את בטיחותם של כלי הנשק. נטען, כי המשיב פרק את הנשק לפי תדריך שהעביר לו המנוח ביום שלפני כן, וכי אף שלא הוסמך רשמית לתפעול הנשק, מפקד המחלקה מסר בחקירתו כי אכן יש ומתבצעת "הסמכה מבצעית", בשטח, לכלי נשק שבשימוש החיילים. 
18. נמסר, כי המשיב הודיע על כפירה בכתב האישום. כאמור, לפני כחודשיים פוטר משירות ביטחון על רקע פוסט טראומה, ולא ישוב לשירות מילואים, כך שנטען כי העילה הצבאית הייחודית כמעט ואינה קיימת, מה גם שחל עליו איסור ליצור קשר עם חבריו ליחידה, שהם עדי תביעה. ברשותו וברשות מפקחיו אין כלי נשק כלשהם. משכך, נטען כי מעצר בית, מלא או חלקי, אינו מידתי בנסיבות, ואינו מתיישב עם המלצתו המקצועית של שירות המבחן, שלפיה ניתן להסתפק בפיקוח, לצורך הבטחת הטיפול שבו מעוניין המשיב ממילא. 


דיון והכרעה
19. לא בכדי, לא חלקה ההגנה על קיומן של ראיות לכאורה להוכחת המיוחס בכתב האישום. גרסתו של המשיב היא כי נטל את הנשק כדי לפרוק אותו - משום "שזה נשק חדש והרגשתי שהוא כן צריך לעבור בדיקה". אף שלא ידע בוודאות אם המנוח חזר מסיור עם הנשק לפני כן, "הרגיש לו לנכון", "בתור המפקד בשטח", לפרוק את הנשק ולוודא כי המנוח אכן עשה זאת. אמנם, המשיב לא הבחין בעבר במפקד המחלקה, שאת מקומו מילא, פורק בעצמו את נשקיהם של חייליו, אך כאן, כאמור, הדבר "הרגיש לו נכון בעקבות כך שזה נשק חדש", "הרגיש לי לנכון בסיטואציה הזאת בעקבות שזה נשק חדש, אני מפחד שאנשים יגעו בו". המשיב לא שאל את המנוח אם הנשק פרוק, משום ש"לפי דעתו [המנוח] לא היה מוודא את זה שוב פעם". הוא גם לא ביקש מן המנוח לפרוק מולו את הנשק, כי "זו ההחלטה שלי בשטח לבדוק אותו". כאשר עומת עם ההודעה ששלח לו רס"ן יהונתן, מפקד החפ"ק, יומיים לפני האירוע, ובה כתב, לגבי הנשק הנדון, כי "רק מי שמוסמך מאושר לו" - טען המשיב כי הכוונה לכך "שמי שמוסמך ייקח אותו, במילים אחרות הוא לא דיבר על נהלים ולא נתן נהלים. ואני בטוח ש[רס"ן יהונתן] היה רוצה שאני אעבור תדריך על הנשק ואוודא אותו מידי יום" (רס"ן יהונתן, מצידו, מסר כי אף שמי שאינו מוסמך לשימוש בנשק אינו אמור לגעת בו, אין זה תלוש מן המציאות כי מפקד ייגע בנשק, ו"יכול להיות שהייתי מנסה בעצמי אפילו - אבל מפה ועד לנקור, עולם אחר").
20. לטענת המשיב, המנוח הסביר לו, ביום שלפני כן, כי פריקה מתבצעת בדרך של דריכה, התבוננות בבית הבליעה, החזקתה של ידית הדריכה לפנים ונקירה. כסמל המחלקה וכממלא מקומו של מפקד המחלקה, היה חשוב למשיב לדעת כיצד לתפעל את כל כלי הנשק, במידת הצורך. לטענתו, רס"ן עמיחי, הקמב"ץ, אשר העיד כי תחקר אותו מייד לאחר האסון, ושמע ממנו כי ביקש מן המנוח להסביר לו על תפעול הנשק במהלך האירוע עצמו, ולא ביום שלפניו - לא הבין אותו כראוי. 
21. המשיב, לדבריו, "היה בטוח שפורקים כפי שהמנוח לימד אותו" (בפועל, עולה מחומר החקירה כי ניתן לפרוק את הנשק גם ללא נקירה וכאשר הוא נצור). הוא ביצע את הפריקה בתוך המבנה, בשל איום הרחפנים - אף שאישר, כי לא זכור לו שמפקד המחלקה הנחה בעבר לפרוק כלי נשק בתוך מבנים, ואף לא זכורים לו מקרים שבהם כך נעשה. בתחילה, כיוון את הנשק כלפי התקרה, דרך ונקר. המנוח אמר לו כי למרות פעולת הדריכה שביצע, "הנשק לא דרך". לכן, ביצע פריקה שנייה, שאף היא כללה דריכה ונקירה, ואשר אותה ביצע במהירות, כ"וידוא על וידוא". הפעם, היה הנשק מכוון כלפי הקיר, אך לא כלפי אדם. הוא עצמו התבונן לכיוון הנשק, שאותו אחז בגובה המותניים, ולא ייחס חשיבות לנוכחים בחדר, ובכללם למנוח, ששכב על הספה הצמודה לאותו קיר. זאת, משום שהיה בטוח כי הנשק פרוק, לאחר הפריקה הראשונה. כפי שציין המשיב, מבחינתו, המנוח ביצע פריקה והוא רק וידא זאת, כך שהנשק לא אמור היה להיות טעון בכדורים. הוא לא וידא את מצב הנצרה, משום שביקש לפרוק את הנשק, ו"אני ממילא דורך ונוקר את הנשק". אף שידוע לו, כי כדורי הנשק הנדון "מתפצלים, יש הרבה כדוריות וזה נפרס", ביצע את הפריקה במקום סגור, ליד אחרים, משום שהנשק לא כוון לאיש, ו"זה שכדור מתפצל זה לא אומר שכדור היה אמור לפגוע, ידעתי לאן אני מכוון, זה מובן מאליו אני יודע לאן כיוונתי, שישים מעלות לכיוון התקרה ואז בפעם השנייה לכיוון הקיר... גם כשהייתי בטוח שאין כדורים עשיתי את כל אמצעי הזהירות ואף בן אדם לא היה אמור להיפגע מזה". לדברי המשיב, "בדיעבד, עדיין הייתי עושה את זה, אני חושב שנעש[ת]ה מחשבה מאחורי ההחלטה".
22. גרסתו של המשיב, בפני עצמה, מלמדת אפוא לכאורה על קלות הדעת שבה פעל באירוע. תפעול הנשק, הקטלני מטיבו, אף שאינו מוסמך לשימוש בו, בניגוד להודעתו הכתובה של מפקד החפ"ק; בחדר סגור ובו ארבעה חיילים נוספים, על אף האיסור המוחלט בעניין זה (כאשר לפי העדות המקלה ביותר בנושא, של מפקד המחלקה, פריקה בתוך מבנה - ככל שלא התבצעה כנדרש מחוצה לו, תתבצע לעבר קיר חיצוני, כדי שלא ייפלט כדור בתוך המבנה); תוך פעולות של דריכה ונקירה, תחילה כלפי מעלה ולאחר מכן, במהירות, כאשר הנשק בגובה מותניו של המשיב, וקנהו לעבר קיר שבצמוד אליו שכב המנוח, כשראשו באותו קו גובה משוער - כל אלה הביאו לירי הקטלני ולתוצאה הנוראה מכל. 
23. אין חולק כי המשיב, שביקש לדבריו לוודא את בטיחותם של חייליו, לא חפץ במותו הטראגי של המנוח, אלא ש"חזקה על כל אדם, שהוא ער ומודע לקיומה של אפשרות ממשית להתרחשותה של ירייה כתוצאה מלחיצה על הדק של כלי ירייה, ואין זה מעלה או מוריד אם היה מודע לכך, שאותו כלי ירייה טעון ו'מוכן' לירי אם לאו" (ע"פ 1971/98, 1982 מדינת ישראל נ' מירו, פ"ד נב(5) 145, 158-157 (1998). בקשה לדיון נוסף נדחתה: דנ"פ 6939/98 מירו נ' מדינת ישראל  (24.2.1999)). צבר הפעולות שביצע המשיב, לכאורה, בנשק שלגביו רק קיבל הסבר קצר מן המנוח, מבלי שהוסמך או התנסה בתפעולו, והכל תוך סיכון ממשי של כלל הנוכחים והמנוח בראשם - מגלם, על פני הדברים, "נטילה מודעת של סיכון בלתי סביר לאפשרות גרימת התוצאה הקטלנית, מתוך תקווה להצליח למנעה" (פ"ה 11401-09-25 מדינת ישראל נ' אבטה, פסקה 46 (20.4.2026) והאסמכתאות שם). אכן, "הוכחת יסוד נפשי, מטבע הדברים, אינה מלאכה פשוטה שכן לא בנקל ניתן לחדור לנבכי נשמתו של האדם. על כן לא פעם מסקנה בדבר מחשבתו, מודעותו ורצונו של אדם תתבסס על חזקות עובדתיות או על הסקה מראיות נסיבתיות" (ע"פ 3859/24 גרבאן נ' מדינת ישראל, פסקה 35 (15.10.2026)). ואמנם, "בסיטואציות שבהן מעורב אמצעי קטלני, בנסיבות מסוימות, ניתן להצביע על רשלנות רבתי, המקימה חזקת מודעות לאפשרות גרימת התוצאה האסורה ואף חזקה בדבר קיומו של יחס מסוג 'קלות דעת' בנוגע להתרחשות התוצאה" (ע/16,15/18 סגן לייבו נ' התובע הצבאי הראשי, פסקה 26 (2018). ההדגשות במקור; ע/27/22 סמ"ר מזרחי נ' התובע הצבאי הראשי, פסקאות 75-63 (2023). בקשת רשות ערעור נדחתה: רע"פ 1510/23 מזרחי נ' בית הדין הצבאי לערעורים (20.4.2023)). בנסיבות כאן, ולאור ההלכה כי "סטייה גסה וחמורה מרמת הזהירות הנדרשת, מצביעה על יסוד נפשי של מחשבה פלילית מסוג של קלות דעת" (ע/45,42/10 רב"ט ולטוצ'אנו נ' התובע הצבאי הראשי, פסקה 12 (2011)) - חזקות עובדתיות אלה, בשלב הדיוני הנוכחי, לא נסתרו.
24. כידוע, עבירה של המתה בקלות דעת "מקימה עילת מעצר סטטוטורית", של חזקת מסוכנות (בש"פ 6441/23 מדינת ישראל נ' מזרחי, פסקה 17 (11.9.2023)). בהתרשמותו של שירות המבחן, כי "לא נשקף סיכון מפני [המשיב] בכל הקשר", אין כדי לסתור, בשלב זה, את החזקה בעניין זה. שירות המבחן "מתרכז, מטבע הדברים, בשיקולים השיקומיים והטיפוליים" (בש"פ 9278/06 קלשניקוב נ' מדינת ישראל (16.11.2006)). אכן, "השיקולים המנחים את שירות המבחן בהמלצתו והשיקולים והאינטרסים שעל בית המשפט לשקול לצורך החלטתו לא בהכרח זהים וחופפים הם" (בש"פ 6145/16 אבוחצירא נ' מדינת ישראל, פסקה 16 (15.9.2016); ע"מ/84/23 סא"ל שרוני נ' התובע הצבאי הראשי, פסקה 10 (2023)). עם זאת, גם עורכת התסקיר עצמה התרשמה כי המשיב ממוקד בהצגה עצמית חיובית, ובדומה להודעותיו במצ"ח, הוא "אינו בשל לבחון [את] האלמנטים הבעייתיים בבחירותיו קודם לפגיעה או היבטים של רשלנות מצידו". משכך, ואף שכפירתו של המשיב באשמה אינה יכולה לשמש נגדו במסגרת בחינת המסוכנות, הרי ש"מובן כי יחסו של נאשם לעבירות המיוחסות לו עשויה, בנסיבות מסוימות, להעיד על מסוכנותו" (בש"פ 5329/24 שיבלי נ' מדינת ישראל, פסקה 10 (7.7.2024)‏‏).
25. למשיב לא מיוחסים מקרים נוספים של התנהגות מסוכנת בנשק (ראו והשוו עמ"ת 29806-09-26 מדינת ישראל נ' סבג (15.9.2026), שם נעצר המשיב, שוטר חובה במשמר הגבול המואשם בהמתה בקלות דעת של חברו, בפיקוח אלקטרוני, ולא שוחרר בתנאים מגבילים). גם עילת המעצר הצבאית הייחודית נחלשה, עקב פיטוריו משירות, לאחר אבחון של תסמונת פוסט טראומטית (ראו והשוו ע"מ 2,1/22 רס"ל רפופורט קול הנ"ל, פסקה 29). בנסיבות אלה, תנאי מגביל של איסור יציאה ממקום המגורים ("מעצר בית"), תחת מעצר מאחורי סורג ובריח, "מאזן בין הצורך לשמור על תכליותיו של המעצר - ובכללן איון מסוכנותו של הנאשם - לבין הזכות לחירות, המחייבת את צמצום הפגיעה בחירותו של אדם טרם בירור אשמתו" (בש"פ 6033/19 דכה נ' מדינת ישראל, פסקה 10 (10.10.2019)).
26. אין חולק, כי יש להראות קשר רציונאלי ומידתי בין עילות המעצר לבין התנאים המגבילים, הננקטים כחלופת מעצר (רע"א 3436-10-25 אוריך נ' מדינת ישראל, פסקה 18 (26.10.2025); בש"פ 3323/16 בורוביק נ' מדינת ישראל, פסקה 5 (10.5.2016); ע"מ 2,1/22 רס"ל קול הנ"ל, פסקה 25; קיטאי-סנג'רו, המעצר: שלילת החירות בטרם הכרעת הדין 225 (2011); שפירא, ברסלר-גונן, הלל הליכי מעצר - מורה נבוכים 109 (מהדורה רביעית - יוני 2024)). בביתו, אכן יהיה המשיב מנותק מסביבתם של כלי נשק. בקביעתה של מגבלה פיזית על מקום שהותו, ולא רק במגבלה של מפקחים שילוו אותו לאשר יחפוץ, כהמלצת תסקיר המבחן -  יהיה כדי לשמש עבורו גם גורם מרתיע, לבל יפר את התנאים המגבילים, ואף בכך יש כדי לסייע בהפחתת הסיכון הנשקף ממנו (ראו, בשינויים המחויבים לגבי איזוק אלקטרוני, את עמ"ת 60930-05-26 פלוני נ' מדינת ישראל, פסקה 12 (10.6.2026)).
27. "כידוע, שחרורו של נאשם לחלופת מעצר ומאפייניה, בנויים במידה רבה על האמון שרוכש בית המשפט לנאשם, אשר מטבעו נבנה בהדרגה. ככל שהנאשם מקפיד על עמידה בתנאים ובמגבלות שהוטלו עליו, וככל שפרק הזמן שבו ניכרת הקפדה כאמור ממושך יותר, כך החשש להישנות פעילות עבריינית מצדו בתקופת המעצר (ובכלל) - נמוכה יותר, והנטייה להקל על תנאיה - גבוהה יותר" (בש"פ 3864/21 מועלם נ' מדינת ישראל, פסקה 10 (18.6.2021); ראו גם עמ"ת 29806-09-26 סבג הנ"ל, פסקה 11; וכן בש"פ 3803/23 קובי נ' מדינת ישראל, פסקה 16 (26.6.2023)). ככל שהמשיב ישתלב בשיחות פרטניות קבועות ובקבוצה הטיפולית שהוצעה לו בשירות המבחן, תוכל ההגנה לפנות בבקשה לעיון חוזר לבית הדין הצבאי המחוזי, כדי לקבוע "חלונות התאווררות" מתאימים.
28. נוכח כלל האמור לעיל, הוריתי כי לתנאים המגבילים שבהם שוחרר המשיב ממעצר יתווסף תנאי של מעצר בית מלא, גם הוא עד תום ההליכים המשפטיים בעניינו.

הנימוקים ניתנו בלשכה היום, ז' בחשון התשפ"ז, 18 באוקטובר 2026, ויועברו לצדדים על ידי המזכירות.

              ________________________  
             תא"ל               נועה               זומר                       המשנה לנשיאת בית הדין הצבאי
            ל      ע     ר     ע     ו       ר     י    ם


חתימת המגיה:   _______________________________    העתק       נאמן       למקור             
                                                                                                       רס"ל        מיקה     אשרוב
 תאריך:   ____________________________________    קצינת         בית         הדין

7

image1.jpeg




image2.png




